रौता,3  सेप्तेम्बर : थांनाय  31  आगस्टखालि रौता दख'रा ब्रह्मज्यति मन्दिरनि आवथायाव बर' बिजोंनि सेथि मासिआव बांसिन नम्बर लानानै उथ्रिसार जानाय फरायसाफोरखौ बरायनायनि ब्रैथि बोसोरारि बराय फोर्बोआ खुंफुंजालाङो होननानै गांसे प्रेस बिबुंसारनि गेजेरजों दुलाराय ब्रह्म धोरोम लाइमोन आफादनि आफादगिरि मुस्रि रन्साइ बसुमतारिआ फोरमायहरो ।प्रेस बिबुंसाराव फोरमायबावनाय बादिब्ला थांनाय माखासे बोसोरनि सिगांनिफ्राय बरायनाय आरो बान्था गथायनाय हाबाफारिखौ खुंबोदों आरो देग्लायबो दुलाराय ब्रह्म धोरोम लाइमोन आफादआ दुलाराय ब्रह्म धोरोम आइजो आफादजों लोगोसे आरो उदालगुरि जिल्ला ब्रह्म धोरोम लाइमोन आफादनि मदत आरो हेफाजाबजों खानानै होनाय समाजयारि जान्थायखौ नोजोर लाखिनानै बराय फोर्बोखौ खुंफुंलाङो ।बराय फोर्बोआव थांनाय  2020  माइथायनि मेट्रिक आन्जादआव सेथि मासिआव उथ्रिसारना बयनिख्रुइबो बांसिन नम्बर मोन्नाय ब्रह्म सिबियारि नख'रनि गुन गोनां फरायसाफोरखौ बरायनाय जायो ।